РЕГЛАМЕНТ (ЕС) 2021/1110 НА КОМИСИЯТА

от 6 юли 2021 година

за изменение на приложения II и III към Регламент (ЕО) № 396/2005 на Европейския парламент и на Съвета по отношение на максимално допустимите граници на остатъчни вещества от аметоктрадин, биксафен, феназахин, спинеторам, тефлутрин и тиенкарбазон-метил във или върху определени продукти

(текст от значение за ЕИП)

ЕВРОПЕЙСКАТА КОМИСИЯ,

като взе предвид Договора за функционирането на Европейския съюз,

като взе предвид Регламент (ЕО) № 396/2005 на Европейския парламент и на Съвета от 23 февруари 2005 г. относно максимално допустимите граници на остатъчни вещества от пестициди във и върху храни или фуражи от растителен или животински произход и за изменение на Директива 91/414/ЕИО на Съвета (1), и по-специално член 14, параграф 1, буква а) и член 49, параграф 2 от него,

като има предвид, че:

(1) Максимално допустимите граници на остатъчни вещества (МДГОВ) за аметоктрадин, биксафен, феназахин, спинеторам и тефлутрин са определени в част А от приложение III към Регламент (ЕО) № 396/2005. По отношение на тиенкарбазон-метил в Регламент (ЕО) № 396/2005 не бяха установени МДГОВ, а тъй като това активно вещество не е включено в приложение IV към посочения регламент, за него се прилага стойността по подразбиране 0,01 mg/kg съгласно член 18, параграф 1, буква б) от Регламент (ЕО) № 396/2005.

(2) Европейският орган за безопасност на храните („Органът“) предостави обосновано становище относно съществуващите МДГОВ за аметоктрадин в съответствие с член 12, параграф 1 от Регламент (ЕО) № 396/2005 (2). Той препоръча да бъдат намалени МДГОВ за сладки пиперки. За други продукти той препоръча повишаване или запазване на съществуващите стойности на МДГОВ. МДГОВ за тези продукти следва да бъдат определени в приложение II към Регламент (ЕО) № 396/2005 с настоящите им стойности или със стойностите, установени от Органа. Органът стигна до заключението, че по отношение на МДГОВ за пресен/зелен лук и пясъчен/зимен лук (батун), ечемик, овес, ръж, пшеница, хмел, свине (мускули, мазнини, черен дроб, бъбреци), говеда (мускули, мазнини, черен дроб, бъбреци, мляко), овце (мускули, мазнини, черен дроб, бъбреци, мляко), кози (мускули, мазнини, черен дроб, бъбреци, мляко), еднокопитни (мускули, мазнини, черен дроб, бъбреци, мляко), домашни птици (мускули, мазнини, черен дроб, бъбреци) и птичи яйца част от информацията не е налична и че е необходим по-задълбочен анализ от страна на лицата, отговарящи за управлението на риска. Тъй като не съществува риск за потребителите, МДГОВ за тези продукти следва да бъдат включени в приложение II към Регламент (ЕО) № 396/2005 с настоящите им стойности или със стойностите, установени от Органа. Тези МДГОВ ще бъдат преразгледани, като при това преразглеждане ще се вземе предвид информацията, налична в периода от две години след датата на публикуване на настоящия регламент.

(3) Органът предостави обосновано становище относно съществуващите МДГОВ за биксафен в съответствие с член 12, параграф 1 от Регламент (ЕО) № 396/2005 (3). Той препоръча намаляване на МДГОВ за ленено семе, семена от синап, ечемик и овес. За други продукти той препоръча повишаване или запазване на съществуващите стойности на МДГОВ. Въз основа на изследвания на сеитбооборотни култури и предвид факта, че не може да се избегне напълно поемането на остатъчни вещества от следващите култури, бяха изведени специфични МДГОВ, при които се отчита поемането на остатъчни вещества от почвата, за цвекло, моркови, целина с едри глави, хрян, земна ябълка, пащърнак, магданоз на грудки, репички, козя брада, жълта ряпа/брюква, репи, билкови настойки от корени, захарно цвекло (корени) и корени от цикория. МДГОВ за тези продукти следва да бъдат включени в приложение II към Регламент (ЕО) № 396/2005 с настоящите им стойности или със стойностите, установени от Органа.

(4) Органът предостави обосновано становище относно съществуващите МДГОВ за феназахин в съответствие с член 12, параграф 1 от Регламент (ЕО) № 396/2005 (4). Той препоръча да бъдат намалени МДГОВ за краставици, пъпеши и дини. За други продукти той препоръча повишаване или запазване на съществуващите стойности на МДГОВ. Органът заключи също така, че по отношение на МДГОВ за цитрусови плодове, семкови плодове, ягоди, домати и чай част от информацията не е налична и че е необходим по-задълбочен анализ от страна на лицата, отговарящи за управлението на риска. Тъй като не съществува риск за потребителите, МДГОВ за тези продукти следва да бъдат включени в приложение II към Регламент (ЕО) № 396/2005 с настоящите им стойности или със стойностите, установени от Органа. Тези МДГОВ ще бъдат преразгледани, като при това преразглеждане ще се вземе предвид информацията, налична в периода от две години след датата на публикуване на настоящия регламент.

(5) Органът предостави обосновано становище относно съществуващите МДГОВ за спинеторам в съответствие с член 12, параграф 1 от Регламент (ЕО) № 396/2005 (5). Той предложи определението за пестицидния остатък да бъде изменено. Той препоръча да бъдат намалени МДГОВ за портокали, мандарини, сливи, личи, манго, картофи, лук, домати, сладки пиперки, патладжани, краставици, корнишони, тиквички, пъпеши, тикви, дини, сладка царевица, броколи, карфиол, брюкселско зеле, зеле, маруля, спанак, фасул (с шушулки), праз и захарно цвекло (корени). За други продукти той препоръча повишаване или запазване на съществуващите стойности на МДГОВ. МДГОВ за тези продукти следва да бъдат включени в приложение II към Регламент (ЕО) № 396/2005 с настоящите им стойности или със стойностите, установени от Органа. Предвид допълнителната информация относно добрите селскостопански практики, предоставена от Белгия, и тъй като не съществува риск за потребителите, МДГОВ за кресон и други кълнове и земен кресон следва да бъдат включени в приложение II към Регламент (ЕО) № 396/2005 с настоящите им стойности. Освен това Органът стигна до заключението, че по отношение на МДГОВ за черупкови плодове, семкови плодове, кайсии, трапезно и винено грозде, къпини, полски къпини, червени боровинки, цариградско грозде (зелено, червено и жълто), шипки, черници (черни и бели), азаролски глог/средиземноморски мушмули, плодове от черен бъз, трапезни маслини, соя, семена от памук, маслини за производство на масло, царевица, ориз, говеда (мазнини, черен дроб, бъбреци), еднокопитни (мазнини, черен дроб, бъбреци), домашни птици (мазнини, черен дроб) и птичи яйца част от информацията не е налична и че е необходим по-задълбочен анализ от страна на лицата, отговарящи за управлението на риска. Тъй като не съществува риск за потребителите, МДГОВ за тези продукти следва да бъдат включени в приложение II към Регламент (ЕО) № 396/2005 с настоящите им стойности или със стойностите, установени от Органа. Тези МДГОВ ще бъдат преразгледани, като при това преразглеждане ще се вземе предвид информацията, налична в периода от две години след датата на публикуване на настоящия регламент.

(6) Органът предостави обосновано становище относно съществуващите МДГОВ за тефлутрин в съответствие с член 12, параграф 1 от Регламент (ЕО) № 396/2005 (6). Той препоръча да бъдат намалени МДГОВ за дълголистна цикория/италианска цикория/индустриална цикория и корени от цикория. За други продукти той препоръча повишаване или запазване на съществуващите стойности на МДГОВ. МДГОВ за тези продукти следва да бъдат включени в приложение II към Регламент (ЕО) № 396/2005 с настоящите им стойности или със стойностите, установени от Органа. Органът също така стигна до заключението, че по отношение на МДГОВ за целина с едри глави, репички, жълта ряпа/брюква, репи, домати, патладжани, пъпеши, дини, сладка царевица, полска салата/кълнова салата, кресон и други кълнове, земен кресон, рукола, червен синап, бейби култури (в т.ч. растения от рода Brassica), целина, резене, ревен, слънчогледово семе, семена от рапица, соя, семена от памук, ечемик, царевица, просо, овес, ръж, сорго, пшеница, домашни птици (мускули, мазнини, черен дроб, бъбреци, карантия, годна за консумация) и птичи яйца част от информацията не е налична и че е необходим по-задълбочен анализ от страна на лицата, отговарящи за управлението на риска. Тъй като не съществува риск за потребителите, МДГОВ за тези продукти следва да бъдат включени в приложение II към Регламент (ЕО) № 396/2005 с настоящите им стойности или със стойностите, установени от Органа. Тези МДГОВ ще бъдат преразгледани, като при това преразглеждане ще се вземе предвид информацията, налична в периода от две години след датата на публикуване на настоящия регламент.

(7) Органът предостави обосновано становище относно съществуващите МДГОВ за тиенкарбазон-метил в съответствие с член 12, параграф 1 от Регламент (ЕО) № 396/2005 (7). Той препоръча МДГОВ да бъдат установени на границата на определяне (LOD). Тези МДГОВ следва да бъдат определени в приложение II към Регламент (ЕО) № 396/2005.

(8) В обоснованите становища на Органа бяха взети предвид съществуващите МДГОВ по Кодекс алиментариус (CXL). CXL, които са безопасни за потребителите в Съюза, бяха взети предвид при определянето на МДГОВ.

(9) По отношение на продукти, при които употребата на въпросния продукт за растителна защита не е разрешена и за които не съществуват стойности, при които е допустим вносът, нито има CXL, МДГОВ следва да бъдат определени на специфичната LOD или да се прилага МДГОВ по подразбиране съгласно член 18, параграф 1, буква б) от Регламент (ЕО) № 396/2005.

(10) Комисията проведе консултации с референтните лаборатории на Европейския съюз за остатъци от пестициди относно нуждата да се адаптират някои от границите на определяне. За няколко вещества, обхванати от настоящия регламент, посочените лаборатории стигнаха до заключението, че поради промените в техническо отношение за някои продукти се налага да бъдат установени специфични граници на определяне.

(11) Въз основа на обоснованите становища на Органа и като се вземат под внимание факторите, които са от значение за разглеждания въпрос, съответните изменения на МДГОВ отговарят на изискванията на член 14, параграф 2 от Регламент (ЕО) № 396/2005.

(12) В рамките на Световната търговска организация бяха проведени консултации с търговските партньори на Съюза относно новите МДГОВ и техните становища бяха взети под внимание.

(13) Поради това Регламент (ЕО) № 396/2005 следва да бъде съответно изменен.

(14) С цел да се позволи нормалното пускане на пазара, преработване и потребление на продуктите, в настоящия регламент следва да се предвидят преходни разпоредби за продуктите, които са били произведени преди изменението на МДГОВ и за които има информация, че се поддържа високо равнище на защита на потребителите.

(15) Следва да се предвиди разумен срок преди прилагането на изменените МДГОВ, така че да се позволи на държавите членки, трети държави и стопанските субекти в областта на храните да се подготвят за спазването на новите изисквания вследствие на изменението на МДГОВ.

(16) Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,

ПРИЕ НАСТОЯЩИЯ РЕГЛАМЕНТ:

Член 1 Приложения II и III към Регламент (ЕО) № 396/2005 се изменят в съответствие с приложението към настоящия регламент.

Член 2 Регламент (ЕО) № 396/2005 във вида преди изменението му с настоящия регламент продължава да се прилага за продукти, които са били произведени в Съюза или внесени в Съюза преди 27 юли 2021 г.

Член 3 Настоящият регламент влиза в сила на двадесетия ден след деня на публикуването му в Официален вестник на Европейския съюз. Той се прилага от 27 януари 2022 г.

Настоящият регламент е задължителен в своята цялост и се прилага пряко във всички държави членки. Съставено в Брюксел на 6 юли 2021 година. За Комисията Председател Ursula VON DER LEYEN

(1) ОВ L 070, 16.3.2005 г., стр. 1.

(2) Европейски орган за безопасност на храните; Reasoned opinion on the review of the existing maximum residue levels for ametoctradin according to Article 12 of Regulation (ЕС) № 396/2005 (Обосновано становище относно прегледа на съществуващите максимално допустими граници на остатъчни вещества от аметоктрадин в съответствие с член 12 от Регламент (ЕО) № 396/2005). EFSA Journal (Бюлетин на ЕОБХ), 2020; 18(1):5990.

(3) Европейски орган за безопасност на храните; Reasoned opinion on the review of the existing maximum residue levels for bixafen according to Article 12 of Regulation (ЕС) № 396/2005 (Обосновано становище относно прегледа на съществуващите максимално допустими граници на остатъчни вещества от биксафен съответствие с член 12 от Регламент (ЕО) № 396/2005). EFSA Journal (Бюлетин на ЕОБХ), 2020; 18(1):5998.

(4) Европейски орган за безопасност на храните; Reasoned opinion on the review of the existing maximum residue levels for fenazaquin according to Article 12 of Regulation (ЕС) № 396/2005 (Обосновано становище относно прегледа на съществуващите максимално допустими граници на остатъчни вещества от феназахин в съответствие с член 12 от Регламент (ЕО) № 396/2005). EFSA Journal (Бюлетин на ЕОБХ), 2020; 18(1):5955.

(5) Европейски орган за безопасност на храните; Reasoned opinion on the review of the existing maximum residue levels for spinetoram according to Article 12 of Regulation (ЕС) № 396/2005 (Обосновано становище относно прегледа на съществуващите максимално допустими граници на остатъчни вещества от спинеторам в съответствие с член 12 от Регламент (ЕО) № 396/2005). EFSA Journal (Бюлетин на ЕОБХ), 2020; 18(3):5997.

(6) Европейски орган за безопасност на храните; Reasoned opinion on the review of the existing maximum residue levels for tefluthrin according to Article 12 of Regulation (ЕС) № 396/2005 (Обосновано становище относно прегледа на съществуващите максимално допустими граници на остатъчни вещества от тефлутрин в съответствие с член 12 от Регламент (ЕО) № 396/2005). EFSA Journal (Бюлетин на ЕОБХ), 2020; 18(1):5995.

(7) Европейски орган за безопасност на храните; Reasoned opinion on the review of the existing maximum residue levels for thiencarbazone-methyl according to Article 12 of Regulation (ЕС) № 396/2005 (Обосновано становище относно прегледа на съществуващите максимално допустими граници на остатъчни вещества от тиенкарбазон-метил в съответствие с член 12 от Регламент (ЕО) № 396/2005). EFSA Journal (Бюлетин на ЕОБХ), 2020; 18(1):5957.